Met 'n knippie sout : Pitkos vir die fynproewer: 2009
Deur Daisy op Monday, October 26, 2009 0 boodskappe (Los 'n boodskap deur hier te kliek) Skakels na hierdie artikel
Ek ly nog so bietjie aan "Jet-lag" (of noem 'n mens dit vlug-vertraging) na 'n hele maand se kuier in Suid Afrika. Dit is seker ook die rede dat ek reeds vieruur vanoggend groot-oog wakker gelê het in ons bed. Toe staan ek maar op en maak die beste van 'n wonderlike dag wat voorlê... En hoe dan anders as om op ons stoep na die voëls te sit en luister na die natuur se stem en my hart se gevoelens.
Dit was 'n lekker kuier. Ek is baie lief vir my familie. Dit was so lekker om hulle weer te sien in lewende lywe, om hulle in die oë te kyk, om hulle 'n drukkie te gee.
Ons is Vrydagaand 25 September hier weg en het Vrydagaand 23 Oktober weer hier geland. Ons het via Singapoer gevlieg. Die hele "trippie" met die vliegtuig, insluitende die wagtye en konneksievlugte was so 24 uur lank. Suid Afrika is hartseer-vêr van Australië af !! Aartappel-moeder vêr... Die jaar se spaar was die moeite werd.
Dit was weer lekker om:
om saam met familie te kon kuier en sommer oor nonsens te gesels
mense in die winkels te hoor Afrikaans praat
telke male houtvuur braaivleis te hou
Afrikaanse musiek CDs op die rakke te sien
Huisgenoot te lees
Wimpy se ontbyt te eet en koffie te drink
Spur toe te gaan
Nuwe Afrikaanse musiekante in die winkelsentrums te sien optree
Jellietots, Pro-nutro en biltong blare te koop
Ou vriende te sien
By my ouers in die Karoo te kon kuier
Om by die Hartfees in Beaufort Wes na Lize Beekman se optrede te kon wees
om op 'n Karoo plaas Karoo skaaptjops en tuisgemaakte roomys met arbeikonfyt te kon eet
Ons het gekuier in Centurion en selfs gaan kuier en ysskaats in Montana, het ook besoek afgelê naby Kranspoort in Mpumalanga en toe na Beaufort Wes in die Karoo toe.
Hier is die braaivleisvuur by Antie Plaas hulle se plek "Kulula" in Kranspoort.
Ons het te lekker gekuier, en selfs 'n nuwe sêding geleer om in Aus te gebruik - I LAUGH ME DEAD ! (Dit beteken : Ek lag my dood, vir die mense wat nou nie Boere Ingels verstaan nie...)
Ons het by George in die tuinroete geland en toe deur die Outeniqua berge, die Klein Karoo, Meiringspoort in die Swartberge en tot in die Groot Karoo.
Die Outeniqua berge.
'n Foto in die Klein Karoo
Op die N12 deur Meiringspoort in die Swartberge
Oppad na Beaufort Wes in die Groot Karoo
Reënwolke in die Karoo
Met ons aankoms in die Karoo het 'n heerlike bui reën uitgesak. Ek het die volgende foto daar in Beaufort Wes geneem by my Pa se huis geneem. Ons het die Saterdag by die Gamka Oos Kerksaal na Lize Beekman se optrede gaan kyk. Sy het meer as 12 liedjies gesing.
Ek het 'n boer sien dans in die Karoo
Sit 'n bietjie langs my
Ek het ver gery op 'n nuwe pad vir die eerste keer
êrens in die Groot Karoo
Dit was die langste tyd van byna niks,
Maar die kortste pad na waar ek wou wees
Ek het verlang na die see
Dit was 'n groot verdwaal op 'n reguit pad
Ek het noord en suid in die veld verlê
Maar na 'n prentjie op 'n plaaspad
Was ek seker ek ruik die reën
Ek het 'n boer sien dans in die karoo
Met sy hoed in die hand – dakloos in die water van bo
Hy sê: "ons noem dit hier Genadewater, meisiekind
Hierdie reën – hierdie water bly 'n seën"
Ek het stilgestaan op 'n nuwe plek vir die eerste keer
Dit was die mooiste plek van byna niks
Op 'n plaas met die naam Berlin
Toe die hemel die aarde seën
Dit was soos huistoe kom op 'n reguit pad
Ek en 'n vreemdeling met die hoed in die hand
'n prentjie op 'n plaaspad
die stof, die dans en die reën
Gaan kry gerus vir julle Lize se liedjies by Rhythmonline:
Die CD "Iemand het gesê" met 'n Sonneblom uit Bethlehem op
Die CD "Draadkar oor die see"
Die CD "Lullabies"
Die CD "Cake" met Soutmansland se kenwysie op
Hier is 'n foto van my ma se lekker kos...gegeurde hoender eenpotgereg, gegeurde rys, groenboontjies met aartappels, soetpatas met malvalekkers, pampoenkoekies, en lekker Kaapse wyn, waarna ons Malvapoeding met vla en vrugtekoek geëet het...en byna elke aand met familie gekuier.
Hier is 'n moewiese kriek op 'n kaktus in die Karoo.
En 'n by op 'n vygie.
In my ma se tuin groei hierdie vygies beter as die gras.
'n Lekker pot Aarbeikonfyt of stroop wat spesiaal vir ons op 'n Karooplaas gemaak is.
'n paar "Ladybirds" in 'n roostuin op die Karooplaas.
Die mense was baie gasvry...dankie nogmaals aan: Andrew en Linda
Nou is ons terug in Sydney.
Vandag voel vir my amper soos die eerste dag van 'n nuwe begin. Op 'n manier voel dit of ek ons lewe hier nou met beide hande kan beetpak. My hart is gerus. Ek voel ek hoort hier...
Deur Heinrich Ferreira op Sunday, October 25, 2009 1 boodskappe (Los 'n boodskap deur hier te kliek) Skakels na hierdie artikel
Deur Heinrich Ferreira op Friday, September 25, 2009 0 boodskappe (Los 'n boodskap deur hier te kliek) Skakels na hierdie artikel
Toe ons vanoggend wakker word het dit gelyk of ons op die oppervlak van die planeet Mars was. Die lug was bloedrooi. Ons was binne in 'n reusagtige stofstorm vasgevang. Die laaste keer wat daar so 'n groot stofstorm hier was, was 70 jaar gelede in 1939. Die buitengewoon warm temperature het 'n laagdrukstelsel oor die kus veroorsaak wat buitengewoon sterk winde van oor die 100 km/h vanaf die binneland laat waai het. Die resultaat was dat meer as 70000 ton rooi woestynstof van die binneland af na die kus gewaai het.
Die bron van die baie stof is die groot binnelandse panne in die "Lake Eyre" omgewing. Hierdie gebied is die laagste punt in Australië en sowat 15 meter onder seevlak. Die meer se gemiddelde diepte is 1.5 meter met 'n totale oppervlakte van 9500 vierkante kilometer (Meer as die helfte die oppervlakte van die hele Gauteng (17000 km2).
As gevolg van die groot hoeveelhede reën die afgelope jaar het daardie omgewing 'n baie groot invloei van rivierwater gekry wat baie meer sediment die binneland ingeneem het as normaalweg. (Baie riviere hier in Australië vloei mos na die binneland om hierdie groot mere/panne te voed.) Kyk bietjie na die fotos van Lake Eyre op hierdie webblad. Soos wat die panne dan weer opdroog bly al daardie rivierbedding sediment dan agter....totdat winde soos vandag dit na die kus bring. (Sydney's red storm: where it came from)
Gaan kyk gerus na hierdie video by die Sydney Morning Herald.
Omtrent die hele New South Wales was bedek met die stof sodat baie internasionale vlugte op 'n ander plek moes gaan land. Hulle noem dit nie die Red Centre vir niks nie.
Nou is alles darem weer oopgetrek....
Dit laat my mos nou terugding aan daardie Vrydag (14 Januarie 2005) wat ons oppad terug was op die N1 vanaf Beaufort Wes in die Kaap. Ons het deur Bloemfontein gery en 'n soortgelyke stofstorm teëgekom. Die lug was net so onheilspellend donker van die stof in die lug. Hier is so 'n paar fotos wat my vrou geneem het terwyl ons in die kar oppad was terug Pretoria toe.
Deur Heinrich Ferreira op Wednesday, September 23, 2009 0 boodskappe (Los 'n boodskap deur hier te kliek) Skakels na hierdie artikel